Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo zdravotníctva Slovenskej republiky ako ústredný orgán štátnej správy predkladá na rokovanie vlády Slovenskej republiky návrh poslanca Národnej rady Slovenskej republiky Pavla PAŠKU na vydanie zákona o zdravotnom poistení a zdravotných poisťovniach (tlač 824).

Ministerstvo zdravotníctva Slovenskej republiky k predloženému návrhu zákona uvádza:

Všeobecne
Účelom  predloženého poslaneckého návrhu je stabilizácia systému zdravotného poistenia, na jednej strane zvýšenie zdrojov pre zdravotnú starostlivosť uhrádzanú na základe zdravotného poistenia, na strane druhej účelná regulácia nákladov na finančne zvlášť náročné výkony. Prijatie Slovenskej republiky za člena Európskej únie vyžaduje podľa nariadenia EHS č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva v znení neskorších predpisov, aby bol v Slovenskej republike určený styčný orgán, ktorý bude plniť úlohu uhrádzať náklady za poskytnutú zdravotnú starostlivosť za všetky zdravotnícke zariadenia v Slovenskej republike, ktoré poskytnú nevyhnutnú a neodkladnú zdravotnú starostlivosť alebo zdravotnú starostlivosť na vyžiadanie, občanovi členského štátu počas jeho prechodného pobytu na území Slovenskej republiky.
Predložený návrh zákona zriaďuje „Kanceláriu pre dohľad a správu činností spoločného záujmu“, ktorá bude plniť úlohy ustanovené týmto zákonom, predovšetkým spolupracovať so štátnymi orgánmi a orgánmi samosprávy vo veciach týkajúcich sa zdravotného poistenia, plniť úlohu príslušnej inštitúcie vo vzťahu k členským štátom, viesť a spravovať centrálny register poistencov, spravovať účet prerozdeľovania povinného zdravotného poistenia a prerozdeľovať poistné na povinné zdravotné poistenie, zabezpečovať jednotnú metodiku výkazníctva zdravotných poisťovní tak, aby bol poskytovaný jednotný výstup zo zdravotného poistenia, plniť na základe poverenia ministerstva zdravotníctva záväzky štátu v oblasti zdravotníctva vyplývajúce z medzinárodných zmlúv o sociálnom zabezpečení (poistení) a z medzinárodných zmlúv o spolupráci v oblasti zdravotníctva a lekárskych vied, atd.. 

Stanovisko
Ministerstvo zdravotníctva Slovenskej republiky vypracovalo návrh zákona o zdravotnom poistení a o zmene zákona č. 95/2002 Z. z. o poisťovníctve a o zmene a doplnení niektorých zákonov a návrh zákona o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, kde uvedenú problematiku podrobne rozpracúvajú v zmysle reformy zdravotníctva. Návrhy zákonov boli dňa 15. a 21. apríla 2004 schválené vládou Slovenskej republiky a momentálne sú predmetom rokovania jednotlivých výborov Národnej rady Slovenskej republiky.

Záver
Vzhľadom na uvedené, Ministerstvo zdravotníctva Slovenskej republiky neodporúča vysloviť súhlas s návrhom poslanca Národnej rady Slovenskej republiky Pavla PAŠKU na vydanie zákona o zdravotnom poistení a zdravotných poisťovniach (tlač 824).